Bya Norah Mutesi
Mu Busiraamu, omukyala ateekeddwa okwambala engoye ezibika omubiri gwe gwonna okuggyako ebibatu n'amaaso w'alabira.
Zaituni Kakyama, abudaabuda abantu agamba nti kikyamu okusikiriza omusajja atali wuwo era n'ebitabo ebitukuvu tebikikkiriza.
Shamirah Namutebi, akulembera ekibiina ky'abakyala Abasiraamu mu ggwanga agamba nti, osobola okwambala olugoye lwo nga luwanvu n'onyuma ng'ogenze ku mulimu ate nga tewesittazza balala.
Claire Nabukenya amanyiddwa nga Hajjati Kushona agamba nti, osobola okwambala empale nga mpanvu bulungi naye n'osuulirako essaati empanvu oba olugoye oluwanvu n'osigala ng'onyumye. Olugoye olwo luyitibwa 'habaya'.
Nabukenya agamba nti, 'habaya' eyambako okubikka ebisambi by'omukyala n'akabina ne bitayitamu mu lugoye.
Omumpi osobola okwambala engoye ez'ebikuubo ebiwanvu n'otoyimpawa, ate omuwanvu naawe yambala bikuubo ebyekiise obutasukka kulabika ng'omuwanvu.
Sarah Mbajja akola ne Vision Group agamba nti, ssinga esswala ekukwatira awantu ng'olugoye lw'olimu tosobola kulusaaliramu, kisingako n'otolwambalira ddala.